CELEX: 32020D2090
Language: et
Date: 2020-12-04 00:00:00
Title: Euroopa Keskpanga otsus (EL) 2020/2090, 4. detsember 2020, millega muudetakse otsust EKP/2013/10 euro pangatähtede nimiväärtuste, tehniliste nõuete, reprodutseerimise, vahetamise ja ringlusest kõrvaldamise kohta (EKP/2020/60)

15.12.2020   
               
               
                  ET
               
               
                  Euroopa Liidu Teataja
               
               
                  L 423/62
               
            
         EUROOPA KESKPANGA OTSUS (EL) 2020/2090,
         4. detsember 2020,
         millega muudetakse otsust EKP/2013/10 euro pangatähtede nimiväärtuste, tehniliste nõuete, reprodutseerimise, vahetamise ja ringlusest kõrvaldamise kohta (EKP/2020/60)
         EUROOPA KESKPANGA NÕUKOGU,
         võttes arvesse Euroopa Liidu toimimise lepingut, eelkõige selle artikli 128 lõiget 1,
         võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artiklit 16,
         ning arvestades järgmist:
         
                     (1)
                  
                  
                     Kasvanud on väliselt euro pangatähtedega sarnaste ja teatavaid turvaelemente jäljendavate euro pangatähtede reproduktsioonide ringlusest kõrvaldamine, kuna elanikkond võib neid ekslikult pidada ehtsateks euro pangatähtedeks, kuigi mõnedel reproduktsioonidel on väikesed vähe märgatavad osutused, et tegemist on koopiatega, mis ei ole seaduslikud maksevahendid või et neid võib kasutada ainult filmides või rekvisiitidena. Neid reproduktsioone pakutakse ja ostetakse peamiselt internetipõhistes kauplemiskohtades või veebilehtedel. Reproduktsioonid, mida elanikkond võiks ekslikult ehtsateks pangatähtedeks pidada, on otsusest EKP/2013/10 (1) tulenevalt õigusvastased. Seetõttu on oluline kehtestada meetmed, et vähendada või lõpetada nende edasine levitamine. Eelkõige suurendab õiguskindlust ebaseadusliku tegevuse selge keelamine. Samas on oluline võimaldada teatavate reproduktsioonidega seotud tegevuste suhtes erandi kohaldamist, kui eurosüsteem leiab, et elanikkond ei saa neid ekslikult ehtsateks pangatähtedeks pidada.
                  
               
                     (2)
                  
                  
                     Seetõttu tuleb otsust EKP/2013/10 vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Muudatus
            Otsuse EKP/2013/10 artikkel 2 asendatakse järgmisega:
            
               
                  
                     „Artikkel 2
                  Euro pangatähtede reprodutseerimise reeglid
                  
                     1.   Reprodutseerimine tähendab igasugust materiaalset või immateriaalset kujutist, mis kasutab artiklis 1 osutatud euro pangatähe tervikut või osa või selle üksikute kujunduselementide osi, näiteks värv, suurus ja tähtede või sümbolite kasutus, mille kujutamine võib sarnaneda või jätta üldise mulje ehtsast euro pangatähest, olenemata järgmisest:
                     
                                 a)
                              
                              
                                 kujutise suurus või
                              
                           
                                 b)
                              
                              
                                 tootmisel kasutatud materjal(id) või võtted või
                              
                           
                                 c)
                              
                              
                                 kas euro pangatähe kujundust, näiteks tähti või sümboleid, on muudetud või täiendatud.
                              
                           
                  
                     2.   Reproduktsioone, mis ei vasta lõikes 3 osutatud kriteeriumidele, loetakse õigusvastasteks ja nende tootmine, omamine, transport, levitamine, müük, reklaamimine, import liitu ja tehingutes kasutamine või kasutamise katse on keelatud, kui EKP või RKP ei ole andnud selget nõusolekut lõike 5 alusel.
                  
                  
                     3.   Järgmistele kriteeriumidele vastavaid reproduktsioone loetaks õiguspärasteks, kuna elanikkonna poolt ekslikult ehtsateks euro pangatähtedeks pidamise risk puudub:
                     
                                 a)
                              
                              
                                 artiklis 1 osutatud euro pangatähe ühepoolsed reproduktsioonid, kui reproduktsiooni suurus on artiklis 1 osutatud vastava euro pangatähe pikkuse ja laiuse suhtes vähemalt 125 % suurem või vähemalt 75 % väiksem;
                              
                           
                                 b)
                              
                              
                                 artiklis 1 osutatud euro pangatähe kahepoolsed reproduktsioonid, kui reproduktsiooni suurus on artiklis 1 osutatud vastava euro pangatähe pikkuse ja laiuse suhtes vähemalt 200 % suurem või vähemalt 50 % väiksem;
                              
                           
                                 c)
                              
                              
                                 artiklis 1 osutatud euro pangatähe üksikute kujunduselementide reproduktsioonid, kui need kujunduselemendid ei ole kujutatud pangatähega sarnasel taustal;
                              
                           
                                 d)
                              
                              
                                 ühepoolsed reproduktsioonid, mis kujutavad üht osa euro pangatähe esi- või tagaküljest, kui see osa on artiklis 1 osutatud euro pangatähe algse esi- või tagakülje suuruse suhtes üks kolmandik väiksem;
                              
                           
                                 e)
                              
                              
                                 reproduktsioonid materjalist, mis selgelt eristuvad paberist ja mille välimus on pangatähtede jaoks kasutatud materjalist selgelt erinev;
                              
                           
                                 f)
                              
                              
                                 mittemateriaalsed reproduktsioonid, mis on tehtud elektrooniliselt veebilehtedel traat- või traadita ühenduses või mis tahes muul viisil, mis võimaldab avalikku juurdepääsu nendele reproduktsioonidele vabalt valitud kohast ja ajal, kui:
                                 
                                             —
                                          
                                          
                                             sõna SPECIMEN (näidis) (või sama Euroopa Liidu muus ametlikus keeles) on paigutatud diagonaalselt üle reproduktsiooni, kasutades kirja Arial või kirjaga Arial sarnanevat kirja, ja
                                          
                                       
                                             —
                                          
                                          
                                             elektroonilise reproduktsiooni punktitihedus 100 % suuruses ei ületa 72 punkti tolli kohta (dpi),
                                          
                                       
                                             —
                                          
                                          
                                             sõna SPECIMEN (näidis) (või sama Euroopa Liidu ametlikus keeles) on vähemalt 75 % reproduktsiooni pikkusest,
                                          
                                       
                                             —
                                          
                                          
                                             sõna SPECIMEN (näidis) (või sama Euroopa Liidu ametlikus keeles) on vähemalt 15 % reproduktsiooni laiusest ja
                                          
                                       
                                             —
                                          
                                          
                                             sõna SPECIMEN (näidis) (või sama Euroopa Liidu ametlikus keeles) peab olema esitatud läbipaistmatu kattevärviga, mis on kontrastvärv vastava euro pangatähe artiklis 1 määratletud põhivärvile.
                                          
                                       
                           
                  
                     5.   Erandjuhtudel võib EKP või kohastel juhtudel asjaomane RKP kirjaliku taotluse saamisel anda nõusoleku lõikes 2 sätestatud keelust erandi kohaldamiseks reproduktsiooni suhtes, mis ei vasta lõike 3 kriteeriumidele, kui EKP või asjaomane RKP leiab, et elanikkond ei saa reproduktsiooni ekslikult pidada artiklis 1 osutatud ehtsaks pangatäheks. Kui reproduktsioon tehakse ainult ühe liikmesriigi, mille rahaühik on euro, territooriumil, tuleb erandi taotlused esitada selle liikmesriigi RKP-le. Kõikidel muudel juhtudel esitatakse vastavad taotlused EKP-le.
                  
                  
                     6.   Euro pangatähtede reprodutseerimise reegleid kohaldatakse ka ringlusest kõrvaldatud või käesoleva otsuse kohaselt seadusliku maksevahendi staatuse kaotanud euro pangatähtedele.“
                  
               
            
         
         
            Artikkel 2
            Lõppsätted
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
            
         
         
            Frankfurt Maini ääres, 4. detsember 2020
            
               
                  EKP president
               
               Christine LAGARDE
            
         
         
            (1)  Euroopa Keskpanga 19. aprilli 2013. aasta otsus EKP/2013/10 euro pangatähtede nimiväärtuste, tehniliste nõuete, reprodutseerimise, vahetamise ja ringlusest kõrvaldamise kohta (ELT L 118, 30.4.2013, lk 37).